Valitus, jonka CX on tehnyt 28.8.2015 virkamiestuomioistuimen asiassa F-27/13, CX v. komissio, 18.6.2015 antamasta tuomiosta
(Asia T-496/15 P)
Oikeudenkäyntikieli: ranska
Asianosaiset
Valittaja: CX (Enghien, Belgia) (edustaja: asianajaja É. Boigelot)
Muu osapuoli: Euroopan komissio
Vaatimukset
Valittaja vaatii unionin yleistä tuomioistuinta
toteamaan valituksen perustelluksi ja ottamaan sen tutkittavaksi;
kumoamaan näin ollen virkamiestuomioistuimen (ensimmäinen jaosto) 18.6.2015 antaman, samana päivänä valittajalle tiedoksiannetun tuomion F-27/13;
ratkaisemaan asian ja hyväksymään valittajan alun perin esittämät vaatimukset ja näin ollen hyväksymään ensimmäisessä oikeusasteessa esitetyt vaatimukset, sillä valittaja ei esitä mitään uusia vaatimuksia.
Oikeudelliset perusteet ja pääasialliset perustelut
Valituksensa tueksi valittaja vetoaa kolmeen valitusperusteeseen.
Ensimmäinen valitusperuste, joka perustuu puolustautumisoikeuksien loukkaamiseen ja siihen, ettei virkamiestuomioistuin ottanut huomioon, etteivät valittajaan kohdistetut moitteet pitäneet paikkaansa, ettei komissio eikä myöskään virkamiestuomioistuin tehnyt totuuden selvittämiseksi välttämättömiä tutkimuksia ja että asiassa on tehty ilmeisiä arviointivirheitä.
Toinen valitusperuste, joka perustuu Euroopan virkamiesten henkilöstösääntöjen (jäljempänä henkilöstösäännöt) 4 ja 6 artiklan sekä henkilöstösääntöjen liitteen IX rikkomiseen, koska virkamiestuomioistuin oli myöntänyt, ettei toimivaltaisella nimittävällä viranomaisella ole toimivaltaa määrätä seuraamuksia asianomaiselle virkamiehelle ”luokittelemalla” tämän suoraan tiettyyn palkkaluokkaan, vaan sillä on pelkästään toimivalta alentaa tämän palkkaluokkaa, mutta se ei ole kuitenkaan tehnyt tästä asianmukaisia päätelmiä.
Kolmas valitusperuste, joka perustuu suhteellisuusperiaatteen loukkaamiseen ja ilmeisiin arviointivirheisiin.
____________